alexandrainst/scandi-wiki huggingface dataset:
RTL

RTL er en tyskspråklig, privat fjernsynskanal med sete i Köln, som kringkaster gjennom bakkeantenner, kabel, satellitt og internett i Tyskland, Østerrike, Sveits og Luxembourg. RTL er en forkortelse for Radio Télévision Luxembourg og kanalen ble opprinnelig kalt RTL plus. Den ble opprettet i 1984 og sprang ut fra Radio Luxembourgs radioprogram og fjernsynsstasjonen RTL Télévision. RTL Television har 1 135 fast ansatte medarbeidere (2003) og en omsetning på 1,88 milliarder euro (2003). RTLs markedsandel nådde en topp i 1993 med 18,9 % og lå i 2006 på 12,8 %.

Eksterne lenker
 

Tyske TV-kanaler
Kringkastingsselskaper
TV-kanaler etablert i 1984
1984 i Vest-Tyskland
RTL Group
Herman Krag

Herman Anton Jon Kaare Krag (født 30. oktober 1920 i Christiania, død 21. april 1982 i Trondheim) var en norsk arkitekt. Han var barnebarn av våpenindustrimannen Ole Herman Krag og far til bildekunstneren Anne-Brit Krag.

Herman Krag begynte sin utdanning i Stuttgart, og avsluttet ved NTH i 1944. Han bosatte seg i Trondheim i 1947, ble ansatt ved NTH i 1948 og var fra 1958 professor i boligbygging. Fra 1952 drev han parallelt eget arkitektfirma. 

Krag står bak en rekke karakterbygg i Trondheim: Nordenfjeldske Kunstindustrimuseum i Munkegata 5 (ferdigstilt i 1968), Skatteetatens hus (tidligere Politihuset) i Kongens gate 87 (oppført 1974), Bunnprisbygget/Lykkegården i Munkegata 48, kontorbygget til firmaet Bachke & Co./Trøndelag senter for samtidskunsts galleri i Fjordgata 11 (oppført 1972/1973), Berg studentby (oppført 1956-1963, revet 2008/2009) og Moholt studentby (innflytningsklar i 1964). 

Krag var formann i Trondhjems arkitektforening og fylkesavdelingen av Fortidsminneforeningen.

Trondheim kommune har oppkalt en vei etter arkitekt Krag. Herman Krags veg i Trondheim går rundt Moholt studentby.

Referanser

Eksterne lenker 
 Nina Berre. 
 Foreningen Nordenfjeldske Kunstindustrimuseums Venner  Om museets historie, blant annet om museumsbygget tegnet av Herman Krag
 ntnu.no «1956 – Berg studentby åpner» av Magne Brekke Rabben
 adressa.no «Da arkitektene tok bølgen» – om buede takkonstruksjoner i Trondheim, deriblant den tidligere Bilskolen på Lade, tegnet av Herman Krag

Norske arkitekter
Professorer ved NTH
Idrettslag

Idrettslag er en organisasjon som tilrettelegger for idrettsaktivitet. Idrettsklubb, idrettsforening og sportsklubb er andre begrep som nyttes for denne typen idrettsorganisasjoner. Et idrettslag er oftest knyttet til et mindre geografisk område, gjerne sentrert rundt en skole med idrettshall eller et idrettsanlegg.

Idrettslag kan spesialisere seg på en idrett, gjerne kalt særidrettslag. Denne typen idrettslag vil ofte ha navn etter idretten den organiserer. Eksempler er Trondheim ishockeyklubb og Drammens Skøiteklub. De fleste idrettslag administrerer flere idretter og kalles gjerne fleridrettslag, som for eksempel Fossum Idrettsforening 

Til ulike tider har krav om effektivisering i mange idrettskommuner medført sammenslåinger av, eller samarbeid mellom flere klubber i såkalte overbygningsklubber, allianseklubber eller paraplyklubber. Klubbene bak en slik sammenslåing blir gjerne kalt moderklubb. Et eksempel er friidrettsklubben Gloppen Friidrettslag.

Vanlige forkortelser 
Vanlige forkortelser for ulike idrettslag:
BBK = Basketballklubb
BK = Ballklubb, basketballklubb
CK = Cykleklubb
FIK = Friidrettsklubb
FIL = Friidrettslag
FK = Fotballklubb
HK = Håndballklubb
HSK = Hestesportsklubb
IBK = Innebandyklubb
IF = Idrettsforening
IHK = Ishockeyklubb
IK = Idrettsklubb
IL = Idrettslag
KK = Kunstløpklubb
OK = Orienteringsklubb
OL = Orienteringslag
RK = Rugby Klubb
RLK = Rugby League Klubb
SF = Sportsforening, ski- og fotballklubb
SBK = Ski- og ballklubb
SFK = Ski- og fotballklubb
SK = Sportsklubb, skiklubb, skøyteklubb, sykkelklubb eller svømmeklubb
TF = Turnforening
TIF = Turn- og idrettsforening
TIL = Turn- og idrettslag
UIL = Ungdoms- og idrettslag
VBK = Volleyballklubb

Sportsterminologi
Databasehåndteringssystem

Databasehåndteringssystem  eller DBMS (engelsk: database management system) er programvare utviklet for å håndtere datamaskinbaserte databaser. I ABM-sammenheng er en DBMS en programvare for håndtering av lagring, søking og oppdatering av postene i en database. Databasehandterare er driver fortløpende kontroll over at databasen er oppdatert, fullstendig og pålitelig. De er oftest serverbaserte og muliggjør det såkalte klient/serverkonseptet. Eksempler på databasehåndteringssystemer er DB2, Oracle Database, Microsoft SQL Server, Microsoft Access, PostgreSQL, MySQL, 4th Dimension og FileMaker.

Beskrivelse

Databaseskjema
Et databaseskjema er en modellbeskrivelse av informasjonsinnholdet for en gitt database. Den vanligste formen for databaseskjema i dagens databasesystemer er versjon relasjonsmodellen, men med en rekke forenklinger og brudd på dens fundamentale prinsipper.

Et databaseskjema består som regel av en beskrivelse av hvilke entiteter databasen representerer, der entitetenes egenskaper er beskrevet ved hjelp av attributter.

Databasemotor
Databasemotoren sørger for funksjonalitet for lagring, tilgang til og modifikasjon av data i databasen, samt støtte for transaksjonskontroll, kontroll av rettigheter og oppsyn med dataintegritet.

Databasespråk
Databasespråket tillater definisjon og manipulasjon av databasen. De mest brukte databasespråkene i dag er varianter av SQL-DDL (SQL Data Definition Language) og SQL-DML (SQL Data Manipulation Language). Førstnevnte tillater opprettelse og vedlikehold av databaseskjema, mens sistnevnte tillater registrering, vedlikehold og sletting av databasens innhold.

 

de:Datenbank#Datenbankmanagementsystem
Verdal flyplass

Verdal flyplass var en flyplass som lå på den flate øra på Rinnleiret i Verdal.

Lenge før krigen planla Hærens Flyvevåben å flytte hele Trøndelag Flyveavdeling hit og legge ned driften på Værnes, men denne planen ble oppgitt. Tyskerne benyttet plassen en del under krigen og bygde bl.a. en voll for å hindre flomskader. Etter krigen ble flyplassen brukt av Luftforsvarets flygeskole til ca. 1985. De siste årene var det Verdal Flyklubb som benyttet plassen. De reiste en hangar med klubbrom på dugnad. Blant annet er det blitt holdt seilflykurs ved flyplassen. Flystripen var på 750 × 30 meter med gressdekke. Vollen som tyskerne bygde er nå ødelagt, og plassen var meget utsatt for flomvannet.

Flystripen er idag pløyd opp og brukes som åker. Hangaren ble kjøpt opp og overtatt av VK Entreprenør. Natt til 6. september 2019 klokken 00:50 brant hangaren (det eneste som var igjen av flyplassen) ned til grunnen. Det ble senere bygget et nytt industribygg der hangaren sto, også eid av VK Entreprenør.

Referanser

Litteratur 

Flyplasser i Trøndelag
Transport i Verdal
Byggverk i Verdal
Norsk luftfartshistorie
Dumpster

Dumpster er et amerikansk registrert varemerke på avfallscontainere og søppelkasser. Navnet kommer fra Dempster-Dumpster, et system for å mekanisk laste innholdet av standardiserte containere i søppelbiler, som ble tatt patent på av selskapet Dempster Brothers, Inc. i 1930-årene.

Avfall
Varemerker
Caridae

Caenominurus
 Car
 Carodes
 Chilecar

Caridae er en liten familie av biller i gruppen snutebiller (Curculionoidea) som bare finnes på den sørlige halvkulen. De hører til gruppen av snutebiller med rette, ikke knebøyde, antenner. Artene lever på busker og trær i sypressfamilien (Cupressaceae). Navnet Caridae brukes også om en gruppe av reker.

Systematisk inndeling 

 Ordenen biller, Coleoptera Linnaeus, 1758
 Underordenen Polyphaga Emery, 1886
 Gruppen (infraorden) Cucujiformia Lameere, 1938
 Overfamilien snutebiller, Curculionoidea Latreille, 1802
 Familien Caridae Thompson, 1992
 Slekten †Baltocar Kuschel, 1992 - 6 fossile arter
 Slekten Caenominurus Voss, 1966
 Slekten Car Blackburn, 1897 - 5 arter, Australia
 Slekten Carodes Zimmerman, 1994 - én art, Australia
 Slekten Chilecar Kuschel, 1992 - én art, Chile
 Slekten †Cretocar Gratshev & Zherikhin, 2000 - én fossil art
 Slekten †Emanrhynchus Zherikhin, 1993 - én fossil art, Øst-Asia 
 Slekten †Mesophyletis Poinar, 2006 - én fossil art

Eksterne lenker 
 

Biller
Eddie Meduza

Eddie Meduza, egentlig Errol Leonard Norstedt (født 17. juni 1948 i Varberg i Halland i Sverige, død 17. januar 2002 i Nöbbele ved Växjö) var en svensk musiker, komponist, låtskriver og sanger.

Liv og virke

Bakgrunn 
Norstedt ble født i Varberg i Hallands län, men vokste opp i Traryd i Småland. Barndommen hans var hard, og familien flyttet ofte. Innen Norstedt fylte 13 år hadde han bodd på 30 forskjellige steder. Han ble mobbet på skolen og mishandlet av sin stefar.

Musiker
Norstedt har spilt inn over 1400 sanger, og blir av mange omtalt som raggarkungen. I mange år ble Norstedts musikk spredt først og fremst på kassett, solgt gjennom avisreklamer fra hans eget foretak Osadal AB.

Norstedt jobbet i hovedsak innenfor rockabilly sjangeren. Mange av sangene omhandlet alkohol, kvinner og biler. Andre sanger var politisk orienterte, gjerne ironiske, og rettet mot det svenske sosialdemokratiet. Bortsett fra aliaset Eddie Meduza brukte Norstedt også aliaset E. Hitler. Under dette navnet spilte han inn mer seksuelt eksplisitt materiale. Det er ofte dette materialet som Norstedt huskes best for, men i tillegg til politisk orientert materiale gjorde Norstedt også en mengde innspillinger av "seriøse" rockabillysanger med 50-talls sound i sitt eget lydstudio. Han behersket en rekke instrumenter, og på mange innspillinger hadde han spilt inn og mikset samtlige instrumenter på låtene selv.

Norstedt var av ledende skikkelser i svensk musikkbransje betraktet som et stort musikalsk talent, men på grunn av sine til tider svært provoserende tekster så ble han av mange sett på som en riksdåre og fikk sjelden sitt materiale spilt på radio. Han fikk ofte dårlig kritikk fra pressen, spesielt fra Expressen-journalist Mats Olsson, noe han gjerne svarte på med å skrive enda frekkere sanger som Kuken står på Mats Olsson, Mats Olsson är en jävla bög og Mats Olsson runkar kuken. Nordstedt skal angivelig ha sagt at uansett hva han gjorde var det aldri godt nok for kritikerne.

Han ga i løpet av sin karriere ut om lag 30 CD-er og et 50-talls kassetter.

Referanser

Eksterne lenker 
 
 
 

Svenske musikere
Personer fra Göteborg
Personer fra Markaryds kommun
Off the Wall

Off the Wall er Michael Jacksons femte soloalbum og ble utgitt 5. august 1979 på Epic. Albumet var Jacksons gjennombrudd og han svarte kritikerne som hadde ment at hans karriere var over etter at han forlot Motown i 1975. Albumet har solgt 20 millioner på verdensbasis og fikk i 1995 7x platina av RIAA. I 2003 kom Off the Wall på 68.-plass på musikkmagasinet Rolling Stones liste over «Tidenes 500 beste album».

Quincy Jones produserte albumet. Michael Jackson, Rod Temperton, Stevie Wonder og Paul McCartney sto for tekst og musikk. Albumet ble en suksess, også i Europa.
Albumet nådde 3.-plass på Billboards albumliste og tilbrakte 48 uker innenfor Topp 20. Albumet ble kåret til det beste R&B-albumet i USA 1980 og var det tredje mest solgte.
Allikevel var Jackson misfornøyd med kun en Grammy i 1980 (for «Don't Stop 'Til You Get Enough»). Han slo imidlertid sterkt tilbake med Thriller i 1984. I 2001 ble en Special Edition av albumet utgitt.

Sporliste
«Don't Stop 'Til You Get Enough» (Jackson) – 6:05
«Rock with You» (Rod Temperton) – 3:40
«Workin' Day and Night» (Jackson) – 5:14
«Get on the Floor» (Jackson, Louis Johnson) – 4:39
«Off the Wall» (Rod Temperton) – 4:06
«Girlfriend» (McCartney) – 3:05
«She's out of My Life» (Tom Bahler) – 3:38
«I Can't Help It» (Susaye Greene-Bowne, Wonder) – 4:39
«It's the Falling in Love» (David Foster, Carole Bayer Sager) – 3:48
«Burn This Disco Out» (Rod Temperton) – 5:24

Singler 
1979: «Don't Stop 'Til You Get Enough»
1980: «Off the Wall»
1980: «Rock with You»
1980: «She's out of My Life»

Personell
Michael Jackson – vokal, bakgrunnsvokal, perkusjon
Michael Boddicker – keyboard, synthesizere
Greg Phillinganes – keyboard, synthesizere
Steve Porcaro – keyboard, synthesizere
George Duke – keyboard, synthesizere
David Foster – keyboard, synthesizere
Larry Carlton – gitar
Marlo Henderson – gitar
Wah Wah Watson – gitar
David Williams – gitar
Phil Upchurch – gitar
Louis Johnson – bass
Bobby Watson – bass
John Robinson – trommer
Gary Grant – trompet, flygelhorn
Kim Hutchcroft – saksofon, tverrfløyte, trompet, flygelhorn
Jerry Hey – trompet, flygelhorn
Bill Reichenbach jr. – trombone
Larry Williams – saksofon, fløyte
Blåser- og strykerarrangementer av Jerry Hey, spilt av The Seawind Horns, Ben Wright og Johnny Mandel

Referanser

Eksterne lenker   
 
 Tekstene på Lyrics007

Michael Jackson-album
Musikkalbum fra 1979
Rødt nytt

Rødt nytt er ei gratisavis som blir utgitt av det norske politiske partiet Rødt. Avisa kommer normalt ut med 10 nummer i året. Den går både ut til avisas abonnenter og deles ut på gata.

Historie
Da Rød Valgallianse og Arbeidernes kommunistparti slo seg sammen og dannet partiet Rødt i mars 2007, ble avisa til AKP, akp.no, overtatt av det nye partiet og utgitt under navnet Rødt nytt. Tidligere partileder i AKP, Jorun Gulbrandsen, var redaktør for akp.no fra 2002 til 2007 og for Rødt nytt i perioden 2007–2010.

akp.no kom ut fra høsten 2002 med ti utgaver årlig på 8 eller 12 sider. Av opplaget på vel 6500 eksemplarer ble etter hvert 2300 distribuert til abonnenter, mens resten ble delt ut på gata.

Redaktører

Ansvarlig redaktør for Rødt nytt og akp.no:
 Jorun Gulbrandsen (2002–2010)
 Brage Aronsen (2010–)

Eksterne lenker
 Rødt nytt
 akp.no

Norske partiaviser
Gratisaviser i Oslo
Aviser etablert i 2002
Off the Wall (sang)

«Off the Wall» var den tredje hiten fra Michael Jacksons album Off the Wall fra 1979. Singelen ble sluppet våren 1980. Låta var den tredje av fire låter fra Off the Wall-albumet som kom seg inn blant Top 10. Den la seg på 5. på soul-lista og på 10. på pop-lista.

Låtliste

UK single 
 "Off The Wall" – 4:06
 "Working Day And Night" – 5:04

US single 
 "Off The Wall" – 4:06 
 "Get On The Floor" – 4:57

Eksterne lenker 
 Lyrics på Lyrics007

Michael Jackson-sanger
Sanger fra 1979
Nördlingen

Nördlingen er en by i den tyske delstaten Bayern, i det sydlige Tyskland.

Byen ligger i Donau-Ries-distriktet og har en befolkning på ca. 20 000.

Geografi
Her finner man det kjente Nördlinger Ries, et gigantisk krater fra et meteorittnedslag for om lag 15 millioner år siden.
Meteoritten ble antatt å ha en diameter på 1 km, og krateret har en diameter på ca. 23 km.

Historie
Man har funnet rester av steinalderbosetting i nærheten av byen. Navnet Nordlinga er beskrevet første gang i år 898. 
I året 1215 fikk byen handelsrettigheter og riksumiddelbarheten av keiser Fredrik II. Da ble den første bymuren bygget, restene av murene kan skjelnes fremdeles.

Første gang Nördlingen nevnes som markedssted var i år 1219. Det var landbruksvarer såvel som tekstiler, pelsverk og metallvarer som ble omsatt. Byen ble den mest betydningsfulle sørtyske handelsbyen etter Frankfurt am Main. I 1238 ble store deler av den gamle bydelen ødelagt av brann. Håndverkere slo seg ned utenfor de opprinnelige bymurene.  For å beskytte disse, lot keiser Ludvig IV bygge en ny mur rundt byen i 1327, og det er denne som står i dag.

Det er kun tre byer som i dag fremdeles har en komplett mur rundt seg, de er foruten Nördlingen Dinkelsbühl og Rothenburg ob der Tauber. St. Georgs-kirken ble påbegynt i 1427. Byen var innblandet i to slag under tredveårskrigen (1618–1648).

Galleri

Referanser

Eksterne lenker 
 

Byer i Bayern
Nypan leir

Nypan leir er en tidligere militærleir 1 km nord for tettstedet Klett i Trondheim kommune.

Leirområdet ble under andre verdenskrig benyttet av tyskerne, men ble senere tatt over av Forsvaret. De siste årene ble leiren benyttet til militærauksjoner, der forsvaret auksjonerte bort gammelt militært utsyr. Siste auksjon fant sted våren 2003. Leiren ble etter det overtatt av et eiendomsfirma, og området ble regulert for utbygging av boliger. Arbeidet med å rive leiren startet høsten 2006, og byggearbeidet tok til våren 2007. Boligområdet er i dag inndelt i gatene Ole Nypans vei og Arsenalveien.

Referanser 

Nedlagte norske militærleirer
Militære installasjoner i Trondheim
Norge under andre verdenskrig
Leinstrand
Henri Manguin

Henri Charles Manguin (født 23. mars 1874 i Paris, død 25. september 1949 i Saint-Tropez) var en fransk maler som regnes til fauvistene.

Han studerte billedkunst hos Gustave Moreau ved Ecole des Beaux-Arts sammen med Henri Matisse og Charles Camoin, som han ble venner med. De var sammen om å kopiere renessansekunst i Louvre. Impresjonismen gjorde inntrykk på Manguin, noe som vises i pastellbildene fra den tiden.

Han giftet seg i 1899 og brukte konen Jeanne og barna som modeller i mange bilder. I 1902 stilte han ut for første gang i Salon des indépendants og Salon d'automne. Bildene der var av middelhavskystlandskaper og ansees å utgjøre høydepunkter i hans kunstnerkarriere.

Han og Albert Marquet reiste mye i sydlige deler av Europa, og han slo seg ned i Saint-Tropez i 1949.

Referanser 

Franske malere
Fauvisme
Personer fra Paris
Asle Geir Johansen

Asle Geir Widnes Johansen (født 1954) er en tidligere redaktør av distriktsavisen Vikebladet Vestposten som utgis i Ulsteinvik. Han er utdannet allmennlærer fra Høgskulen i Volda og jobbet frem til 1992 som lærer ved Ulstein ungdomsskole. Han er sønn politiker  og dikter Marie Lovise Widnes (SV).

Referanser 

Norske redaktører
Personer fra Ulstein kommune
Domaine de Lauroux

Domaine de Lauroux er et armagnachus. De ligger i Gascogne-området i Bas-Armagnac og har ca. 40 hektar med vinmarker.

Historie
Huset ble i kjøpt opp av et engelsk par, Nicolas og Karen Kitchener, i 2004. De produserer både armagnac, floc de Gascogne og rød og hvit vin. Vinene deres er vin de pays (vins de pays des Côtes de Gascogne).

Til produksjonen av armagnac bruker de kun druetypen ugni blanc, og de første årene lagres armagnacen på nye eikefat.

I tillegg til gårdsdriften har de fra 2005 tilbudt Bed&Breakfast overnatting.

Utvalg
Armagnac
 VSOP
 10 ans
 Hors d'Age
 15 ans
 20 ans

Disse leveres som årgangsarmagnacer, dvs at de oppgir både årgang og lagringstid på armagnacene sine. Eksempelvis fåes Hors d'Age som 1950, 1967, 1974 og 1985-årgang.

Floc de Gascogne
 Floc de Gascogne Rosé (17%)
 Floc de Gascogne Blanc (17%)

Vin
 Lauroux Blanc
 Lauroux Rouge
 Lauroux Rose
 Lauroux Confiance 
 Lauroux Moelleux

Eksterne lenker
 

Armagnac
Anna Wisborg Blix

Anna Wisborg Blix (født 1985 i Bergen, oppvokst i Hammerfest) er en norsk biolog, journalist, politiker (Rødt) og forfatter.

Hun har en mastergrad i biologi fra Universitetet i Oslo og vant Masterstipendet 2012 hos Akademika forlag for sin masteroppgave i økologi.  Hun har fagansvar for «sau og geit» i Store norske leksikon. Hun jobbet som politisk rådgiver i Sabima fra 2013 til 2017, der hun jobbet med kulturlandskap. I februar 2018 utgir Manifest forlag hennes første bok, En hyllest til sauen. Fortellinga om det lille dyret som bygde landet.

Hun ble valgt inn som kommunestyrerepresentant for Rød Valgallianse i Hammerfest i 2003, og har vært organisasjonssekretær og sentralstyremedlem i Rød Ungdom og førstesekretær for bystyregruppa til Rødt Oslo. Ved stortingsvalget 2009 var Blix førstekandidat for Rødt i Finnmark. Fra og med 2018 er hun politisk rådgiver i stortingssekretariatet til Rødt.

Blix var redaktør for RadiOrakel fra 2006 til 2007. Hun driver nå med forskningsformidling og har blant annet bidratt i radioprogrammet Ekko, og bidrar jevnlig til spaltene «Forskningsfronten» i Morgenbladet og «Naturligvis» i Klassekampen.

Publikasjoner 
 En hyllest til sauen. Fortellinga om det lille dyret som bygde landet, 2018, ISBN 9788283420524

Referanser 

Norske journalister
Norske radiojournalister
Personer fra Bergen kommune
Personer fra Hammerfest kommune
Fødselsdato ikke oppgitt
Norske biologer
Norske forfattere
Skagen fyr

Skagen fyr som også kalles «det grå fyr», ble påbegynt i 1858 og tatt i bruk 1. november 1859. Fyrtårnet er 46 m høyt og er det nest høyeste i Danmark. (Dueodde fyr på Bornholm er 1 m høyere). Fyret er tegnet av den danske arkitekten N.S. Nebelong.

Fyrets roterende linse veier noe over 2 tonn og flyter på kvikksølv. Lyskilden er en natriumpære på 400W. Lyset (et lynblink hvert 4. sekund) kan sees på 20 nautiske mils avstand.

Fyret er åpent for publikum på dagtid, og 210 trinn fører til toppen av fyret hvor det er vid utsikt over Grenen, Skagen, Kattegat og Skagerrak.

Skagen fyr ble fredet i 1977. Fredningen omfatter selve fyret samt fyrmesterboligen med uthus.

Referanser

Eksterne lenker 
 Skagen Fyr på Store norske leksikon

Fyr i Danmark
Fredete byggverk i Frederikshavn
Skagen
Byggverk i Frederikshavn
Byggverk fullført i 1859
1859 i Danmark
Artikler i sjøfart-prosjektet
Trine Rein

Trine Rein (født 7. november 1970) er en norsk sanger. Hun er født i San Francisco og har både amerikansk og norsk statsborgerskap. Hun er oppvokst på Nesodden.

Etter et kort opphold i USA, hvor hun jobbet som limousinsjåfør, kom hun tilbake til Norge.

Hun fikk sitt gjennombrudd i 1993 med debutalbumet Finders, Keepers som lå øverst på salgslistene i Norge i fem uker og har totalt solgt til 3 × platina. Albumet ga henne prisen Årets nykommer under Spellemannprisen 1993. Året etter ble hun nominert til årets spellemann under Spellemannprisen 1994, som dette året ble kåret delvis ved hjelp av publikumsstemmer. Hun ga ut sitt andre album, Beneath My Skin, i 1996. For albumet ble hun nominert til Spellemannprisen 1996 i klassen kvinnelig artist.

Rein ble populær i Japan, hvor nesten to tredeler av totalt ca. 600 000 eksemplarer av det første albumet ble solgt. Hun deltok i Norsk Melodi Grand Prix i 2006 og 2007. I 2009 deltok hun i Zebra Grand Prix på TV 2 Zebra, hvor hun sammen med lagkamerat Jan Erik Larssen kom på førsteplass. Hun var i 2015 finalist i NRKs musikkonkurranse Stjernekamp. Hun har i flere år turnert met egen juleproduksjon. I 2021 vant hun Gammleng-prisen i klassen sanger.

I forbindelse med Julegaven, et musikalbum fra 2011 med julesanger på norsk og engelsk, sto hun fram som kristen.

Hun er gift med Lars Monsen.

Diskografi

Album 
 Finders, Keepers (1993)
 Beneath My Skin (1996)
 To Find the Truth (1998)
 Seeds of Joy (2010)
 Julegaven (2011)
 The Well (2017)
 Julegaven (2019) med Eli Kristin Hansveen

Singler 
 «Just Missed The Train» (1993)
 «Stay with me baby» (1994)
 «Torn» (1996)
 «Do you really wanna leave me this way» (1996)
 «The State I'm in» (1996)
 «Never Far Away» (1996)
 «David» (1997)
 «World Without You» (1998)
 «Stars And Angels» (1998)
 «Where do we go?» (2019) duett med Ole Børud

Samlealbum 
 The Very Best of Trine Rein (2004)
 20 år midt i musikken - Hit'er & favoritter live (2013)

Annet 
 Time for Peace m. KOR-90 (2008)

Referanser

Eksterne lenker 
 
 
 
 

Norske sangere
Vinnere av Spellemannprisen
Musikere fra USA
71° nord-deltakere
Deltakere i Melodi Grand Prix
Deltakere i Stjernekamp
Personer fra Nesodden kommune
Personer fra San Francisco
Grodzisk Wielkopolski

Grodzisk Wielkopolski (tysk: Grätz) er en by i det vestre Polen med 13 833 innbyggere (2004). 

Byer i det storpolske voivodskap
Deutsche Post

Deutsche Post AG er et tysk post- og transportkonsern med hovedkontor i Bonn.

Deutsche Post ble opprettet i 1995 da den tyske staten delte Deutsche Bundespost i tre ulike foretak: Deutsche Post, Deutsche Telekom og Deutsche Postbank. Deutsche Post ble privatisert og børsnotert på Deutscher Aktienindex (DAX). Foretaket har siden 1995 ekspandert kraftig gjennom ulike foretakskjøp, blant annet DHL og Danzas. Internasjonalt kaller selskapet seg Deutsche Post DHL. Det har 380 000 ansatte over hele verden.

Eksterne lenker
 

Tyske transportselskaper
Postvirksomheter
Selskaper etablert i 1995